In Achdorf in der ganzen G'moan,
Do weit i enk mein Leb'n,
Muß's in Vergleich mit deni vier
Koan solches G'schlamp net geb'n.
I bin doch fast der tägli Gast,
Mein Wort konn i verbürg'n,
Und sollt i sog'n, wem 's Zimmer g'hört,
So därfats mi d'erwürg'n.
Der Hausherr woaß non selber net,
Is immer noch in Zweifel;
Er sagt halt: wenn der Zins zohlt wird,
Meintweg'n kehrts no in Teufel.
Wer 's Holz hat g'schafft, steht eb'nfalls non
So halb und halb im dunkeln;
Wer d'Lichter zohlt is gor schlecht dron,
Siecht selten eppas funkeln.
Der oan hot a paßabels Bett,
Dös theilt a mit an Pfaffen.
Dafür muß der für's ganze Jahr
Den Schnupftabak herschaffen.
Für'n Rauchtabak der Muckl sorgt,
So viel's halt Alle braucha;
Der Holler der gibt 's Hausbrod her,
Dafür darf er mit raucha.
An oanzis Nachtg'schirr hob'ns all vier,
Dös kummt net aus 'm Zimma,
Do kunnt ma oft, wenn's überlast,
Im Zimma umaschwimma.
Bis endli no der Humel nimmt,
Und schütt's hinaus auf d' Gassen;
Er braucht's gor oft, sein Blaterl
Konn nur ganz weni fassen.